P. Paška, predseda NR SR: (2006-12-07):
Pán poslanec, doplňujúcu otázku? Nie. Budeme pokračovať otázkou pani poslankyne Angyalovej. Je tu Editka? Áno. „Pán minister, aké konkrétne riziká sú v súvislosti s presunom našich vojsk na juh Afganistanu?“ Odpovie pán minister obrany František Kašický. F. Kašický, minister obrany SR: Vážená pani poslankyňa, dovoľte, aby som sa vám poďakoval za záujem o bezpečnosť našich vojakov predložením tejto otázky a dovoľte na úvod niekoľko informácií, a potom aj odpoveď na vašu otázku. Je potrebné povedať, že od januára tohto roku došlo k zjednoteniu dvoch príspevkov Ozbrojených síl Slovenskej republiky pôsobiacich v tejto krajine a letisková stavebná jednotka bola na základe uznesenia Národnej rady Slovenskej republiky a po predchádzajúcej dohode s NATO presunutá z operácie Trvalá sloboda pod vedením Spojených štátov amerických do operácie ISAF pod vedením NATO a spojená so ženijnou odmínovacou jednotkou už pôsobiacou v operácii do multifunkčnej ženijnej roty Kábulskej medzinárodnej brigády. V súčasnosti pôsobí táto multifunkčná ženijná rota v počte 57 príslušníkov v operácii ISAF v priestoroch Kábulského medzinárodného letiska. Medzi hlavné úlohy tejto novovytvorenej multifunkčnej jednotky patrí rekonštrukcia vzletových a  pristávacích dráh, opravy a budovania ostatných letiskových plôch, odmínovanie na plochách a cestných komunikáciách v operačnom priestore ISAF v súlade so schváleným mandátom jednotky a operačným plánom. Predseda vlády Slovenskej republiky a ja sme dostali počas návštevy Afganistanu 26. septembra od velenia misie ISAF žiadosť o súhlas s presunom slovenskej jednotky na letisko Kandahár na juhu Afganistanu a o začlenenie tejto jednotky do mnohonárodného ženijného práporu v podriadenosti regionálneho veliteľstva juh. Ak hovoríme o konkrétnych rizikách, tak je potrebné zdôrazniť, že v prvom rade ide o extrémne nebezpečnú situáciu na juhu tejto krajiny. Ja si len dovolím na úvod niekoľko štatistických údajov. Napríklad od 1. novembra tohto roku bolo zranených 16 a usmrtení 4 vojaci pôsobiaci na území Afganistanu, bolo zranených 18, usmrtených 31 civilistov a zranení 3 novinári a celkovo si tento rok vyžiadal už takmer 4 000 obetí na životoch v tejto krajine. Naša jednotka je v súčasnosti dislokovaná, ako som už hovoril, na medzinárodnom letisku Kábul, ktoré je na území pod regionálnym veliteľstvom Stred, kde je situácia hodnotená zatiaľ ako relatívne pokojná, avšak južná časť Afganistanu, ktorá by mala byť priestorom dislokácie našej jednotky, je oveľa viac pod vplyvom afgánskych zložiek odporu ako táto centrálna časť. Ide hlavne o také riziká, ako sú nebezpečenstvo mínometných alebo raketových útokov na tábor rozmiestnenia. Takéto ohrozenie, je potrebné zdôrazniť, že nie je možné vylúčiť v žiadnej časti Afganistanu. Ďalším ohrozením sú samovražedné útoky na presúvajúce sa kolóny a nástražné systémy, problematika ostreľovačov. Je potrebné zdôrazniť, že rezort obrany sa problematike možnej eliminácie a zabezpečenia bezpečnosti vojakov náležite venuje, a preto v tomto období sa posudzujú hlavne otázky technického, bojového zabezpečenia a taktiež aj výcviku jednotky, ak by mala v takomto priestore pôsobiť. Ak hovorím napríklad o technickom zabezpečení, tak je to vybavenie vojakov adekvátnymi pozorovacími prostriedkami, zabezpečenie ochrannými prostriedkami v podobe obrnenej techniky. Napríklad v súčasnosti je na letisku v Kábule iba jeden obrnený transportér Tatraplán a keďže je deklarovaný ako zdravotnícke vozidlo, nie je možné napríklad ani zalafetovať do tohto obrneného vozidla guľomet na prípadnú ochranu tejto jednotky. Čiže to je dôvod, prečo potrebujeme určitý čas na to, aby sme jednotku v prípade, že by sa uvažovalo o jej presune, skutočne dovybavili potrebnými náležitosťami tak, aby si mohla plniť svoje úlohy a hlavne, aby bola zabezpečená bezpečnosť príslušníkov Ozbrojených síl Slovenskej republiky.